གཞུང་ལུགས་རྒྱ་མཚོར་འཇུག་པའི་མཁྱེན་དཔྱོད་ཀྱིས། །འཆད་རྩོད་རྩོམ་ལ་སྤོབས་པ་མཆོག་བརྙེས་ནས། །ངོ་མཚར་དམ་ཆོས་དགའ་སྟོན་སྤེལ་མཛད་པ། །གྲུབ་མཆོག་དམ་པའི་ཞབས་ལ་གསོལ་བ་འདེབས། །གཙུག་ལག་ཀུན་ལ་མང་ཐོས་མཐར་སོན་ཞིང་། །ཚིག་དོན་ཀུན་ལ་བསམ་པས་སྒྲོ་འདོགས་བཅད། །ཉམས་ལེན་ཀུན་ལ་སྒྲུབ་པས་ངོམས་མེད་པ། །མཚུངས་མེད་ཆོས་རྗེའི་ཞབས་ལ་གསོལ་བ་འདེབས། །གསུང་རབ་ཟད་པ་མེད་པའི་ཆུ་གཏེར་ཆེ། །རྣམ་དཔྱོད་བརྩོན་པའི་གཟིངས་ཀྱིས་རབ་བགྲོད་ནས། །མཁས་བཙུན་བཟང་པོའི་ཡིད་བཞིན་དབང་གི་རྒྱལ། །ལེན་མཛད་དགེ་བའི་བཤེས་ལ་གསོལ་བ་འདེབས། །རྟག་བརྟན་བརྟན་པའི་མི་འཇིགས་གཡུང་དྲུང་ཁྲིར། །བགྲོད་བྱེད་བྱེད་པོའི་དཔལ་བཞིན་གཡོ་མེད་པར། །ལྷུན་གྲུབ་གྲུབ་པའི་རང་འོད་བྱིན་ཆགས་པའི། །བཀྲ་ཤིས་ཤིས་བརྗོད་དབྱངས་སུ་ལེན་པར་ཤོག །ལྷག་པའི་ལྷ་མཆོག་མཆོག་གསུམ་བྱིན་རླབས་ཚོགས། །ཚོགས་མཆོག་ཚངས་དབང་དབང་ཕྱུག་རྒན་ལ་ཉན། །ཉན་ཐོས་དགྲ་བཅོམ་བཅོམ་ལྡན་བདེན་པའི་ཚིག །ཚིག་དོན་སྟོབས་ཀུན་ཀུན་ནས་རྫོགས་པར་ཤོག །ཅེས་ཆོས་གྲྭ་ཆེན་པོ་བཀྲ་ཤིས་འཁྱིལ་གྱི་དཔོན་སློབ་མཁྱེན་རབ་ཀྱི་དབང་ཕྱུག་དམ་པ་ངག་དབང་བསྟན་འཛིན་མཚན་ཅན་གྱི་ཞབས་བརྟན་ནོར་བུའི་འཕྲེང་བ་འདི་ཡང་། དབུ་མ་གསར་བའི་འཛིན་གྲྭ་བྱིངས་ཀྱིས་བསྐུལ་ངོར། ༸ཞྭ་སེར་ཅོད་པན་འཛིན་པ་དཀོན་མཆོག་འཇིགས་མེད་དབང་པོས་སྦྱར་བའོ།། །།